FI Euroopan unionin virallinen lehti L 132/36

EFTAn VALVONTAVIRANOMAISEN PÄÄTÖS

N:o 394/06/KOL,

tehty 13 päivänä joulukuuta 2006,

kaikkien kalojen poistamista lohen tarttuva anemia (ISA-tauti) -tautitartunnan saastuttamilta viljelylaitoksilta koskevan Norjan päivitetyn suunnitelman hyväksymisestä

EFTAN VALVONTAVIRANOMAINEN, joka

OTTAA HUOMIOON Euroopan talousalueesta tehdyn sopimuksen (jäljempänä ’ETA-sopimus’) ja erityisesti sen 109 artiklan ja pöytäkirjan 1,

OTTAA HUOMIOON EFTA-valtioiden sopimuksen valvontaviranomaisen ja tuomioistuimen perustamisesta ja erityisesti sen 5 artiklan 2 kohdan d alakohdan ja pöytäkirjan 1,

OTTAA HUOMIOON ETA-sopimuksen liitteessä I olevan I luvun 3.1.7 kohdassa mainitun asiakirjan neuvoston direktiivi 93/53/ETY, annettu 24 päivänä kesäkuuta 1993, yhteisön vähimmäistoimenpiteistä tiettyjen kalatautien torjumiseksi, sellaisena kuin se on muutettuna ja sellaisena kuin se on mukautettuna ETA-sopimuksen pöytäkirjassa 1, ja erityisesti kyseisen asiakirjan 6 artiklan a alakohdan ensimmäisen luetelmakohdan,

OTTAA HUOMIOON EFTAn valvontaviranomaisen 14 päivänä heinäkuuta 2004 tekemän päätöksen 196/04/KOL, jossa tavaroiden vapaasta liikkuvuudesta vastaava komission jäsen velvoitetaan tekemään päätöksiä ja ryhtymään toimenpiteisiin, ja erityisesti sen 1 kohdan,

sekä katsoo seuraavaa:

Asiakirjan 6 artiklan a kohdan ensimmäisessä luetelmakohdassa säädetään, että lohen tarttuvan anemian (ISA-taudin) taudinpurkauksien valvomiseksi kaikki kalat on poistettava tartunnan saastuttamasta viljelylaitoksesta viranomaisen laatiman ja EFTAn valvontaviranomaisen (jäljempänä ’valvontaviranomainen’) hyväksymän suunnitelman mukaisesti.

ETA-sopimuksen liitteessä I olevan I luvun 3.2.29 kohdassa mainitussa asiakirjassa komission päätös 2003/466/EY, tehty 13 päivänä kesäkuuta 2003, vyöhykejaon ja virallisen valvonnan perusteista epäiltäessä lohen tarttuvaa anemiaa (ISA-tautia) tai sen esiintymisen varmistuttua säädetään ISA-taudin esiintymisen havaitsemiseen ja varmistamiseen liittyvistä näytteenottosuunnitelmista ja taudinmääritysmenetelmistä sekä vyöhykejaon ja virallisen valvonnan perusteista epäiltäessä ISA-tautia tai sen esiintymisen varmistuttua.

Valvontaviranomainen hyväksyi 9 päivänä syyskuuta 2004 tekemässään päätöksessä N:o 226/04/KOL Norjan esittämän suunnitelman kaikkien kalojen poistamisesta ISA-tautitartunnan saastuttamilta viljelylaitoksilta.

Norja pyysi 21 päivänä maaliskuuta 2006 päivätyssä kirjeessään valvontaviranomaisen hyväksyntää muutoksille kaikkien kalojen poistamista ISA-tautitartunnan saastuttamilta viljelylaitoksilta koskevaan suunnitelmaansa, jonka valvontaviranomainen oli hyväksynyt 9 päivänä syyskuuta 2004 tekemässään päätöksessä N:o 226/04/KOL.

EFTAn valvontaviranomainen on tarkastellut tiiviissä yhteistyössä Euroopan komission kanssa Norjan esittämään suunnitelmaan ehdotettuja muutoksia tieteellisten ja teknisten nykytietojen mukaan.

Kalat on poistettava siten, että tavoitteena on estää taudin leviäminen muille viljelylaitoksille ja luonnonvaraisiin kalakantoihin, jotka ovat vaarassa saada taudin.

Kalojen poistamisen on perustuttava tapauskohtaiseen leviämisriskin analysointiin, jossa on kartoitettava taudinpurkauksen vakavuus ja muut riskeihin vaikuttavat seikat, ja siinä on otettava huomioon tämänhetkinen käytännön kokemus ja tieteellinen näyttö.

Tarkastelu on osoittanut, että Norjan suunnitelmaan esitetyt muutokset täyttävät tällaiselle suunnitelmalle asetetut vaatimukset ja ovat sen vuoksi hyväksyttävissä.

EFTAn valvontaviranomainen antoi päätöksessään N:o 314/06/KOL asian valvontaviranomaista avustavan EFTAn eläinlääkintäkomitean käsiteltäväksi.

EFTAn valvontaviranomaista avustavan EFTAn eläinlääkintäkomitean esityksen mukaan ja oikeusvarmuuden takaamiseksi tähän päätökseen tulisi sisällyttää uusi kohta, jossa ilmoitetaan, että valvontaviranomaisen 9 päivänä syyskuuta 2004 tekemä päätös N:o 226/04/KOL on kumottu.

Tässä päätöksessä säädetyt toimenpiteet ovat EFTAn valvontaviranomaista avustavan EFTAn eläinlääkintäkomitean lausunnon mukaiset,

ON TEHNYT TÄMÄN PÄÄTÖKSEN:

1) Hyväksytään Norjan esittämä päivitetty suunnitelma kaikkien kalojen poistamisesta lohen tarttuva anemia (ISA-tauti) -tautitartunnan saastuttamilta viljelylaitoksilta.

2) Kumotaan EFTAn valvontaviranomaisen 9 päivänä syyskuuta 2004 tekemä päätös N:o 226/04/KOL, jossa hyväksytään Norjan esittämä suunnitelma kaikkien kalojen poistamisesta ISA-tautitartunnan saastuttamilta viljelylaitoksilta.

3) Tämä päätös tulee voimaan 13 päivänä joulukuuta 2006.

4) Tämä päätös on osoitettu Norjalle.

5) Tämä päätös on todistusvoimainen englannin kielellä.